## Carlos Mazón: “Hem destinat 265 milions d’euros per a recobrar la mobilitat de les zones afectades per les riuades”

*** La Generalitat ha invertit 75 milions d’euros per a recuperar les 18 carreteres autonòmiques, 50 milions per a més de mig centenar d’infraestructures de titularitat local i altres 140 milions per a la reconstrucció del metro
* El cap del Consell titlla “de nova fita” la recuperació del 100 % de la xarxa de Metrovalencia i subratlla que el tram València Sud-Castelló “estarà en ple funcionament el 27 de juny”
* El president de la Generalitat insta el Govern a “donar un impuls real a la recuperació de la línia C3 de Rodalia que seguix sense restituir-se” i reclama ajudes a fons perdut per a “accelerar la reconstrucció”**

**València.**

El president de la Generalitat, Carlos Mazón, ha destacat la inversió de l’executiu valencià de “més de 265 milions d’euros per a recuperar la mobilitat en carreteres i metro de les zones danyades per les riuades amb un compromís real i efectiu que vam posar en marxa per a accelerar la recuperació”.

El cap del Consell ha incidit “l’esforç titànic” de la Generalitat en esta matèria “amb unes actuacions realitzades en temps rècord que acrediten que estem fent la major mobilització de recursos de la història en el menor temps possible sense cap suport del Govern d’Espanya”.

En este sentit, ha al·ludit a la inversió de 140 milions de l’executiu autonòmic per a la reconstrucció de la xarxa de Metrovalencia afectada per les inundacions, de la qual ha recordat que “recobrarà el 100 % del servici en la zona zero divendres que ve 27 de juny amb el tram que unix València Sud-Castelló”, que se sumen als més de 75 milions d’euros per a recuperar les 18 carreteres autonòmiques i 50 milions d’euros per a reconstruir 54 infraestructures de titularitat local.

Mazón ha ressaltat que “una de les nostres principals prioritats ha sigut que les zones afectades pogueren recobrar la connectivitat per la qual cosa des del minut un ens vam posar a treballar per a poder restablir les diferents connexions”.

En contraposició, s’ha referit a les connexions en l’àmbit estatal “que encara seguixen sense recobrar el servici” i ha instat el Govern d’Espanya a “donar un impuls real a la recuperació de la línia C3 de Rodalia que continua sense restituir-se”, la qual cosa ha considerat “totalment inacceptable”.

Igualment, ha tornat a reclamar a l’executiu central “ajudes a fons perdut per a accelerar la rehabilitació d’infraestructures viàries, educatives, socials o sanitàries, que mereixen els nostres ciutadans” i ha lamentat que la Generalitat haja d’assumir “a pulmó” estes obres a càrrec de més deute que “hem de pagar tots els valencians, alacantins i castellonencs”.

**Nova fita de la reconstrucció**

El cap del Consell ha titllat “de nova fita” la recuperació de la totalitat del servici de Metrovalencia divendres que ve, la qual cosa ha considerat com “un pas de gegant” cap a la normalitat dels afectats per les inundacions.

En este sentit, ha recordat que en només dos setmanes després de la catàstrofe la Generalitat va restablir el servici del tramvia i a principis de desembre es va posar en funcionament el 80 % de la xarxa de Metrovalencia.

Igualment, ha al·ludit a les 25 línies llançadora habilitades per a suplir el servici de metro i a l’entrega de més de 200.000 targetes de transport gratuït ‘Recuperem València’ que permet viatjar als beneficiaris sense cap cost en Metrovalencia, Rodalia, EMT, Metrobús i autobusos autonòmics, de les quals ha ressaltat “l’ampliació per a tot l’any 2026”.

De la mateixa manera, s’ha referit a la recuperació de la circulació en les 18 carreteres de titularitat autonòmica afectades per les riuades “en només sis setmanes”, facilitant així la mobilitat de persones, empreses i àrees industrials, al mateix temps que ha subratllat que este estiu conclouran totes les actuacions “i les carreteres retornaran al seu estat previ”.

Respecte a l’execució de les obres en infraestructures locals assumides per la Generalitat, ha assenyalat que “avancen a bon ritme” i ha posat com a exemple la finalització del pont que unix Catarroja i Massanassa o el pont que unix Catarroja i Albal.

Fecha: 23/06/2025